Marko Matijević, glavni urednik portala Srednja.hr, gostovao je u Newsroomu gdje je govorio o prosvjedu učitelja i nastavnika koji je održan na glavnom zagrebačkom trgu, kao i tome što bi za prosvjetne radnike, ali i obrazovni sustav uopće značilo povećanje koeficijenta koje prosvjetari traže.

Na pitanje je li ga iznenadio velik odaziv na današnji prosvjed, Matijević kaže kako je velik broj prosvjednika došao zahvaljujući dobroj organizaciji.

"Busevi su došli iz cijele zemlje, tako da nije bilo neočekivano što je toliko ljudi došlo. Danas su sindikati, Facebook, nastavničke grupe i mediji odradili sve oko prosvjeda. Da su stavili prosvjed u 18 sati, mogli su gotovo sigurno očekivati još 10.000 ljudi koji u podne nisu mogli doći zbog posla. Mislim da su jači sada i da su pokazali da su ustrajni - ili 6.11 ili ništa. No dva su problema, jedan je problem premijera što to ne želi ponuditi, a za sindikate je problem ako im se ponudi 4.5 ili bilo koji drugi broj - što ako na referendumu to njihova baza odbije, a oni to žele prihvatiti", kazao je Marko Matijević.

Je li Plenković očekivao kada je ponudio 6.11 svima u javnoj i državnoj službi da će cijela priča splasnuti u 10 dana?

"Tada su bili otvoreni pregovori i sa drugim sindikatima, pa je pokušao dvije muhe riješiti jednim udarcem, a to je ispalo bahato, jer je sve objavio putem govornice, a ne na razgovoru s partnerima. Zadnjih se dana vlada ne trudi baš reći, sem nekim anonimnim izjavama, što nude", kazao je Matijević.

Može li Blaženka Divjak ako dođe do dogovora to prikazati kao svoj uspjeh?

"Sve se može okrenuti u njezinu korist, iako se HNS izmaknuo i nestao u pogledu držanja njene strane. Glavna vrhuška HNS-a nije više toliko prisutna u branjenju njenih stavova. Prosvjed za obrazovanje održan 2016. godine bio je puno šireg konteksta, a danas je to usmjereno na jako usku stvar. Bojim se da dugoročno to neće biti dobro, jer ako vlada i ponudi 6.11, kako će za mjesec dana roditelji reagirati ako shvate da se atmosfera u školi nije promijenila, da su djeca i dalje nezadovoljna, a testovi nisu dovoljno dobri. Treba ulagati u sve uključeno u obrazovanje, infrastrukturu, opremu... Bojim se da će se napor koji profesori ulažu u to da dobiju povećanje 6.11 posto obiti njima samima o glavu kroz roditelje koji će se pitati je li sada nešto bolje za tih 6 posto.

Od javnosti će možda biti prevelika očekivanja od podizanja koeficijenata. Sindikati mogu štrajkati za plaću, a ne protiv dvosmjenske nastave. Oni limitiraju djelovanje na ovakve aktivnosti, a mogli bi možda proširiti aktivnosti usmjerene na brojne stvari u obrazovanju o kojima treba razgovarati. Ostane li ovako limitiran dijalog vratit će se kao bumerang, kao što se površni pristup problemu vratio Andreju Plenkoviću", kazao je Matijević.

Kako će štrajk djelovati na učenike, čeka ih velika nadoknada?

"Mislim da će školska godina biti određena štrajkom i predstavljanjem PISA rezultata u prosincu, te da će usmjerenost biti na državnu maturu. Trendove u obrazovanju je teško mijenjati, a mislim da je HDZ sve prepustio Divjak koja nije baš strateški promišljala. Od standardiziranih ispita i vrednovanja se odlustalo, a to će ostaviti posljedice za naredenih 10 godina.

Dogodi li se 6.11 posto, problemi će ostati isti, jer će se roditelji raspitivati potom o drugim problemima u školi. Glupo je očekivati kvalitetnog nastavnika samo na osnovu njegove plaće. Pitanje je hoće li odjednom doći dostojanstvo za nastavnike nakon što ova priča bude gotova.

Možda je ovo prilika da za mjesec dana, kada se glave smire, se kaže da ovo nije ono što nam treba i da je možda korak u pravom smjeru, ali da trebamo revidirati cijeli pravilnik napredovanja u školstvu, licencirati ravnatelje. Možda nam trebaju standardizirani ispiti, pa da nagradimo onog profesora koji je digao učenika s ocjene 2 na 4, a ne samo onog koji slučajno dobije nekog lumena u razredu koji već 10 godina ide na informatička natjecanja, pa je njemu došao u srednjoj i on pokupi medalju s tim učenikom", kazao je Matijević.

N1 pratite putem aplikacija za Android | iPhone/iPad | Windows | i društvenih mreža Twitter | Facebook | Instagram